Návrh

Obecné zastupiteľstvo v Blatných Revištiach na základe § 6 zák. SNR č. 369/1990 Zb. o obecnom zriadení v neskorších predpisov a zák. č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zmien a doplnkov

**v y d á v a**

**Všeobecne záväzné nariadenie**

**č. 3/2019**

o miestnych daniach

a o miestnom poplatku za komunálne odpady a drobné stavebné odpady

**pre územie obce Blatné Revištia**

|  |  |
| --- | --- |
| Návrh VZN na pripomienkovanie | |
| Vyvesený na úradnej tabuli obce dňa: | 06.11.2019 |
| Zverejnený na web stránke obce dňa: | 06.11.2019 |
| Lehota na predloženie pripomienok dňa: | 21.11.2019 |

|  |  |
| --- | --- |
| Schválené VZN | |
| Schválené na zasadnutí OcZ dňa: |  |
| Číslo uznesenia: |  |
| Vyvesený na úradnej tabuli obce dňa: |  |
| Účinnosť VZN dňom: |  |

**I. Časť**

**§ 1**

**Úvodné ustanovenia**

     1) Toto všeobecne záväzné nariadenie /ďalej len VZN/ upravuje podrobne podmienky ukladania miestnych daní a miestneho poplatku za komunálne odpady a drobné stavebné odpady /ďalej len „miestne dane a  poplatok“/ na území obce Blatné Revištia.

     2) Obec Blatné Revištia na svojom území ukladá tieto miestne dane:

a/ daň z nehnuteľnosti

b/ daň za psa

c/ daň za užívanie verejného priestranstva

     3) Obec Blatné Revištia na svojom území ukladá poplatok za komunálne odpady a drobné stavebné odpady

**II. Časť**

**§ 2**

**Miestne dane**

**Daň z nehnuteľnosti zahŕňa** :

    a) daň z pozemkov

    b) daň zo stavieb

.

**Daň z pozemkov**

**Základ dane**

**§ 3**

Správca dane ustanovuje, že na území obce Blatné Revištia hodnotu pozemku, ktorou sa pri výpočte základu dane z pozemkov násobí výmera pozemku v m² za :

a)      orná pôda, chmeľnice, vinice, ovocné sady vo výške **0,3598 €/m²,**

b)      trvalé trávne porasty vo výške **0,0302 €/m²,**

c)      záhrady vo výške **1,32 €/m²,**

d)      zastavané plochy a nádvoria vo výške **1,32 €/m²,**

e)      stavebné pozemky vo výške **13,27 €/m²,**

**Sadzba dane**

1) Správca dane na území obce Blatné Revištia určuje ročnú sadzbu dane z pozemkov pre

     pozemky druhu :

a)      orná pôda, chmeľnice, vinice, ovocné sady, trvalé trávnaté porasty, vo výške **1,25 %** zo

základu dane,

b)      záhrady vo výške **0,35 %** zo základu dane,

c)      zastavené plochy a nádvoria vo výške **0,35 %** zo základu dane,

d)      stavebné pozemky vo výške **0, 35 %** zo základu dane,

**Daň zo stavieb**

**Sadzba dane**

**§ 4**

1) Správca dane pre všetky stavby na území obce Blatné Revištia, ktoré sú predmetom dane zo stavieb, určuje ročnú sadzbu dane zo stavieb za každý aj začatý m² zastavanej plochy vo výške :

a)   **0,043** €/m² za stavby na bývanie a drobné stavby, ktoré majú doplnkovú funkciu pre hlavnú stavbu,

b)   **0,05** €/m² za stavby na pôdohospodársku produkciu, skleníky, stavby využívané na skladovanie vlastnej pôdohospodárskej produkcie a stavby na vlastnú administratívu, stavby pre vodné hospodárstvo s výnimkou stavieb na skladovanie inej produkcie ako vlastnej pôdohospodárskej produkcie,

c)   **0,20** €/m² za samostatne stojace garáže a samostatné stavby hromadných garáži a stavby určené alebo používané na tieto účely postavené mimo rodinných domov,

d)   **0,40** €/m² za stavby na ostatnú podnikateľskú a zárobkovú činnosť, skladovanie a administratíva,

2) Správca dane určuje pri viacpodlažných stavbách pre všetky druhy stavieb príplatok  **0,03319€/m²** za každé ďalšie podlažie okrem prvého nadzemného podlažia.

**Spoločné ustanovenia pre daň z nehnuteľnosti**

**Platenie dane**

**§ 5**

1) Vyrubená daň z nehnuteľností na rok 2020 je splatná naraz a to v termíne do 15 dní odo dňa nadobudnutia právoplatnosti rozhodnu**tia.**

**Daň za psa**

**§ 6**

1) Predmetom dane za psa je pes starší ako 6 mesiacov chovaný fyzickou osobou alebo právnickou osobou.

2) Základom dane je počet psov.

3) Sadzba dane je 3,32 €   za jedného psa a kalendárny rok.

4) Daňová povinnosť vzniká prvým dňom kalendárneho mesiaca nasledujúceho po mesiaci, v ktorom  sa pes stal predmetom dane a zaniká prvým dňom mesiaca nasledujúceho po mesiaci, v ktorom daňovník už nie je vlastníkom alebo držiteľom psa.

(5) Daňovník je povinný  oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť  dane na zostávajúce mesiace zdaňovacieho obdobia, v ktorom vznikla daňová povinnosť.

6) Daň za psa obec po prvý krát vyrubí rozhodnutím a je splatná do 15 dní odo dňa nadobudnutia právoplatnosti platobného  výmeru. V ďalších zdaňovacích obdobiach je daň na zdaňovacie obdobie splatná **bez vyrubenia do 31. januára** tohto zdaňovacieho obdobia.

8) Spôsoby vyberania dane:

a/ v hotovosti do pokladne obecného úradu,

b/ poštovou poukážkou  na účet obecného úradu

c/ bezhotovostným prevodom na účet obecného úradu

**Daň za užívanie verejného priestranstva**

**§ 7**

1) Verejným priestranstvom na účely tohto VZN sú verejnosti prístupné pozemky vo vlastníctve obce  Blatné Revištia, ktorými sa rozumejú nasledovné miesta:

a/ parkovacie priestory pri  hlavnej (štátne) a  vedľajšej (miestne) cestnej  komunikácii

b/ vybudovaný chodník, príp. aj upravená plocha pre chodenie obyvateľov na celom území obce

2) Osobitným užívaním verejného priestranstva sa podľa tohto VZN rozumie

a/ umiestnenie zariadenia slúžiaceho na poskytovanie služieb,

b/ umiestnenie stavebného zariadenia, predajného zariadenia, zariadenia cirkusu, zariadenia lunaparku a iných atrakcií,

c/ umiestnenie skládky,

d/ umiestnenie zariadenia na predaj

3) Daňovníkom je fyzická osoba alebo právnická osoba, ktorá verejné priestranstvo užíva.

4) Základom dane za užívanie verejného priestranstva je výmera užívaného verejného priestranstva v m2.

5) Sadzbu dane za užívanie verejného priestranstva je 0,17€   za každý aj začatý m2 osobitne užívaného verejného priestranstva a za každý aj začatý deň, minimálne 3,32€ .

6) Daňová povinnosť vzniká začatím užívania verejného priestranstva a zaniká ukončením užívania verejného priestranstva.

Daňovník je povinný osobne alebo písomne podať oznámenie o začatí užívania verejného priestranstva Obecnému úradu v Blatných  Revištiach a to pred začatím osobitného užívania verejného priestranstva, výnimočne v deň  v ktorom sa má realizovať užívanie verejného priestranstva.

Daňovník je tiež povinný ohlásiť do 3 dní každú skutočnosť, ktorá má alebo môže mať vplyv na výšku stanovenej, resp. zaplatenej dane. Daňovník je povinný oznámiť Obecnému úradu v Blatných Revištiach  skutočnosť, že osobitné užívanie verejného priestranstva skončilo a verejné priestranstvo bolo uvedené do pôvodného stavu.

7) Miestnu daň obec vyrubí okrem krátkodobého užívania nepresahujúceho jeden kalendárny deň a splatnosť sa stanovuje nasledovne:

a/ jednorázovo v hotovosti do pokladne obecného úradu,

b/ pri dobe užívania verejného priestranstva najviac 15 dní pri ohlasovaní vzniku poplatkovej povinností na Obecnom úrade v Blatných Revištiach

c/ pri dobe užívania verejného priestranstva dlhšie ako 15 dní a to týždennými alebo mesačnými splátkami, pričom termín a spôsob splátok určí poverený zamestnanec správcu miestnej dane na Obecnom úrade v Blatných Revištiach    pri ohlásení vzniku daňovej povinnosti daňovníkom

**III. Č a s ť**

**Miestny poplatok za komunálne odpady  a drobné stavebné odpady**

**§ 8**

1) Miestny poplatok sa platí za komunálne odpady a drobné stavebné odpady, ktoré vznikajú na území obce, okrem elektroodpadov, použitých batérií a akumulátorov pochádzajúcich od fyzických osôb a biologicky rozložiteľného kuchynského a reštauračného odpadu.

Poplatok platí poplatník, ktorým je osoba podľa § 77 ods. 2 až 7 zákona č. 582/2004 Z. z. Poplatková povinnosť vzniká dňom, ktorým nastane skutočnosť uvedená v § 77 odseku 2 a zaniká dňom, ktorým táto skutočnosť zanikne.

2) Sadzba poplatku

V obci je zavedený množstvový zber, ktorý je určený ako súčin frekvencie vývozov, sadzby a objemu nádoby nasledovne:

a) 33€ za jednu zbernú nádobu o objeme 110 litrov

b) 66€ za jednu zbernú nádobu o objeme 240 litrov

c) 1,32€ za jedno označené vrece určené na komunálny odpad

Sadzba poplatku pre  drobný stavebný odpad na území obce je vo výške 0,015 za l kg. Poplatok sa platí do pokladne obce bez rozhodnutia.

3) Poplatník je povinný v priebehu zdaňovacieho obdobia oznámiť obci:

* vznik poplatkovej povinnosti do 30 dní odo dňa vzniku poplatkovej povinnosti podľa § 80 zákona č. 582/2004 Z.z.
* zmenu už ohlásených údajov
* údaje rozhodujúce na určenie poplatku podľa § 79 zákona č. 582/2004 Z.z. pri zavedenom množstvovom zbere, a to počet a objem zberných nádob a zároveň si prevziať jednorazovú nálepku z bezpečnostnej fólie označujúcu nádobu.
* jednorazovú nálepku z bezpečnostnej fólie je poplatník povinný nalepiť na viditeľné miesto nádoby
* domácnosť, ktorá je viac ako trojčlenná je povinná si zabezpečiť jednu zbernú nádobu označenú nálepkou
* domácnosť, ktorá má troch členov je povinná zabezpečiť si jednu zbernú nádobu označenú nálepkou, alebo zakúpiť si minimálne 20 označených vriec určených na komunálny odpad
* domácnosť, ktorá je dvojčlenná je povinná zabezpečiť si jednu zbernú nádobu označenú nálepkou, alebo zakúpiť si minimálne 16 označených vriec určených na komunálny odpad
* domácnosť, ktorá má jedného člena je povinná si zabezpečiť jednu zbernú nádobu označenú nálepkou, alebo zakúpiť si minimálne 8 označených vriec určených na komunálny odpad
* vlastníkom nehnuteľností na území obce, ktorí nemajú trvalý pobyt v obci, bude obec zabezpečovať vývoz komunálneho odpadu len v zakúpených označených vreciach určených na komunálny odpad alebo v zbernej nádobe označenej nálepkou.

4) Domácnosti uvedené v bode 3 si môžu v prípade potreby zakúpiť ďalšiu nálepku resp. označené vrece určené na komunálny odpad

5) Poplatok sa určuje na obdobie bežného kalendárneho roka.

6) Poplatok vyrubí obec rozhodnutím, ktoré je splatné do 15 dní odo dňa nadobudnutia právoplatnosti platobného výmeru.

7) Obec poplatok zníži alebo odpustí za obdobie, za ktoré poplatník obci preukáže, že sa v určenom období dlhodobo zdržiava alebo zdržiaval v zahraničí.

Obec zníži alebo odpustí poplatok na základe žiadosti poplatníka s doložením hodnoverných dokladov, ktoré preukážu oprávnenosť nároku na zníženie alebo odpustenie (napr. potvrdenie - pracovná zmluva alebo pracovné povolenie, potvrdenie úradu o prechodnom pobyte v inom meste alebo  obci a o tom, že tam uhrádza poplatok, prípadne čestné prehlásenie o dlhodobej neprítomnosti z dôvodu zdržiavania sa v zahraničí).

Obec nie je povinná vrátiť preplatok nižší ako 3 €

**IV. Časť**

**Spoločné ustanovenia**

**§ 9**

1) Správu miestnych daní a miestneho poplatku vykonáva Obec Blatné Revištia prostredníctvom starostu obce a poverených zamestnancov Obce Blatné Revištia.

**Záverečné ustanovenia**

**§ 10**

1) Obecné zastupiteľstvo v Blatných Revištiach sa na tomto VZN č.3/2019 o miestnych daniach a o poplatku za komunálne odpady a drobné stavebné odpady uznieslo dňa ..................... V ostatnom sa správa dane riadi príslušnými ustanoveniami zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

2) Týmto sa ruší VZN č. 1/2015 zo dňa 11.12.2015.

3) Všeobecne záväzné nariadenie nadobúda **účinnosť dňom .......................**

Blatné Revištia, 06.11.2019                                                            ............................................

                                                                                                                Seman Gabriel

                                                                                                                starosta obce